Mpumalanga-vrou vermis ná moontlike kapingAnnatjie Myburgh. Foto: Facebook Shaun Terblanche, operasionele bestuurder van J&M Sekuriteit wat tans aan die soektog deelneem, het aan Maroela Media gesê dat Annatjie Myburgh as vermis aangemeld is nadat sy nooit vanoggend vir werk opgedaag het nie. Sy werk glo by ŉ prokureursfirma in Witrivier. Haar presiese ouderdom is nie bekend nie. Terblanche het gesê die vermoede bestaan dat Myburgh buite die hek van haar en haar man se plaas in die Curlews-omgewing deur ŉ onbekende aantal verdagtes oorval is en dat hulle met haar in haar motor weggery het. “Ons het buite die hek twee kapmesse gevind wat die vermoede skep dat daar twee aanvallers was, maar ons kan nie in hierdie stadium seker wees nie,” het hy gesê. Hy het gesê Myburgh se selfoonsein is intussen tot by die Swalala Trust-informele nedersetting opgespoor, maar die selfoon is afgesit voordat dit gevind kon word. Hy het gesê Myburgh se motor het wel ŉ opsporingstoestel in gehad, maar dit was al sedert 2008 nie meer aktief nie. “Ons het die nasionale hoofkantoor van die opsporingsmaatskappy versoek om die toestel aan te skakel, maar ons kon nog nie ŉ sein van die motor af waarneem nie. Dit is moontlik dat die toestel na soveel jare wat dit nie gebruik is nie, nie meer werk nie.” Hy het gesê behalwe vir die polisie help verskeie private veiligheidsmaatskappye, helikopters en plaaslike inwoners met die soektog. Die publiek word versoek om op die uitkyk te wees vir Myburgh se wit Mitsubishi Pajero Sport met die registrasienommer CHF482MP. Maroela Media wag op kommentaar van die polisie.